钦定古今图书集成/历象汇编/岁功典/第089卷 > 迎长日赋〈以三王郊礼日用夏正为韵〉 李程
## 钦定古今图书集成/历象汇编/岁功典/第089卷 > 迎长日赋〈以三王郊礼日用夏正为韵〉 李程

“气之至兮景之长，郊之初兮国之阳。”将有事于新日，
以无忘乎旧章。太史先期而以告，天子斋心而有常。
且曰“经纪不忒，乃贞明而成象；疾徐中度，胡躔次而
可量？俟一人天临而斯出，俾群后景从而有光。”可以
冠千古之嘉礼，轶三代之盛王。然后五辂乃驾，六龙
是骖。迎炎精表著明于君象，就阳位乃展礼于国南。
斯可以人咏明哉！且知配虞帝之二；工升歌也，奚独
美文王之三？且天有两曜兮日无其匹，域有四大兮
王居其一，将报本而郊天，因宣明而主日。大司徒执
圭以表位，群有司奉璋而有秩。羲和御之而有伦，畴
人则之而无失。运行之次，望迟迟以就阳；寅宾之时，
见杲杲而已出。始也戒职司，明国体，“卜郊之典无阙，
迎日之义。爰启受命于祖，作龟于祢”，是皆匪愆于仪，
未有不谨于礼。礼容必呈，祀事孔明。迎扶桑之初，乃
实柴而荐敬；因吉土之兆，同扫地而贵诚。信列辟之
盛节，俾历代而作程，魏则朝于献岁，夏则置乎小正。
今则听封人之善祝，采从臣之嘉颂，时令空美于风
行，帝力孰知其日用。人悦于下，礼行于郊，不独服尚
元素，器遵陶匏。是知礼之设也，教之大者。彼孔称从
周，殷因于夏，曾未若我后敬授人时，而天锡纯嘏。